“ไทย เนชั่นแนล โปรดัคท์” เตรียมยื่นไฟลิ่งในปีนี้ เล็งเข้าเทรด SET
"ไทย เนชั่นแนล โปรดัคท์" หรือ TNP ผู้ผลิตเสาเข็มกลมอัดแรงเหวี่ยง ตั้งบล.เอเชีย เวลท์ เป็นที่ปรึกษาทางการเงิน เตรียมยื่นไฟลิ่งในปีนี้ เล็งเข้าเทรด SET
6 พ.ค. 2558

นายณรงค์ เตชะไชยวงศ์ ประธานกรรมการ บริษัท ไทย เนชั่นแนล โปรดัคท์ จำกัด หรือ TNP เปิดเผยว่า บริษัทได้แต่งตั้งบล.เอเชีย เวลท์ เป็นที่ปรึกษาทางการเงิน เพื่อจัดโครงสร้างธุรกิจและการเงิน เตรียมความพร้อมนำบริษัทเข้าจดทะเบียนในตลาดหลักทรัพย์แห่งประเทศไทย (SET) ภายในปีนี้ เพื่อเพิ่มศักยภาพ ตลอดจนโอกาสการดำเนินธุรกิจ และความสามารถในการแข่งขัน
อนึ่ง บริษัท ไทย เนชั่นแนล โปรดัคท์ เป็นผู้ผลิตเสาเข็มกลมอัดแรงเหวี่ยง หรือเสาเข็มสปันพร้อมบริการขนส่งและตอกเสาเข็ม ในโครงการต่างๆ ทั้งด้านสาธารณูปโภค เช่น รถไฟฟ้าขนส่งมวลชน ด้านอุตสาหกรรมและพลังงาน และด้านอาคาร
ด้านนายพิชิต อัคราทิตย์ ประธานเจ้าหน้าที่บริหาร บล.เอเชีย เวลท์ จำกัด กล่าวว่า ธุรกิจของ TNP ที่ผ่านมามีการเติบโตที่ดี โดยแนวโน้มของธุรกิจจะเติบโตตามภาคอุตสาหกรรมการก่อสร้างของภาครัฐและภาคเอกชน ตลอดจนการขยายตัวงบประมาณก่อสร้างของภาครัฐ
โดยเอเชีย เวลท์ จะเตรียมความพร้อมให้ TNP มีความแข็งแกร่งเพียงพอที่จะเข้าจดทะเบียนในตลาดหลักทรัพย์ SET ทั้งในด้านโครงสร้าง ธุรกิจ และโครงสร้างทางการเงิน ด้วยทีมวาณิชธนกิจใหม่ของบริษัท นำทีมโดยนายไพฑูรย์ ธำรงกิตติคุณ กรรมการการบริหาร สายงานวาณิชธนกิจ ซึ่งการระดมทุนของ TNP มีมูลค่าในการเข้าระดมทุนไม่เกิน 500 ล้านบาท โดยทางบล.เอเชีย เวลท์ คาดว่าจะสามารถยื่นแบบเสนอขายหุ้นให้ประชาชนทั่วไปครั้งแรก (ไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ภายในปี 58